	SAŽETAK KARAKTERISTIKA LIJEKA



1.	NAZIV VETERINARSKOG LIJEKA

Onsior 10 mg tablete za pse
Onsior 40 mg tablete za pse


2. 	KVALITATIVNI I KVANTITATIVNI SASTAV

Svaka tableta sadrži:

Aktivne supstance: 

tablete od 10 mg:    robenakoksib 10 mg
tablete od 40 mg:    robenakoksib 40 mg

Pomoćne supstance:

	Kvalitativni sastav pomoćnih supstanci i drugih sastojaka

	kvasac u prahu

	celuloza, mikrokristalna

	aroma govedine, vještačka 

	celuloza, prah

	povidon K-30

	krospovidon

	silicijum dioksid, koloidni, bezvodni

	magnezijum stearat



Okrugle, bež do braon tablete sa utisnutom oznakom „NA“ na jednoj strani i sljedećim utisnutim oznakama na drugoj strani:
10 mg tableta: 	BE
40 mg tableta: 	BCK


3. 	KLINIČKI PODACI

3.1. 	Ciljne vrste životinja

Psi

3.2. 	Indikacije za upotrebu, za svaku ciljnu vrstu

Za liječenje bola i upale povezanih sa hroničnim osteoartritisom kod pasa.
Za liječenje bola i upale povezanih sa hirurgijom mekih tkiva kod pasa.

3.3. 	Kontraindikacije

Ne upotrebljavati kod pasa koji pate od gastrointestinalnih ulceracija ili oboljenja jetre.
Ne upotrebljavati istovremeno sa kortikosteroidima ili drugim nesteroidnim antiinflamatornim ljekovima (NSAIL).
Ne upotrebljavati kod preosetljivosti na aktivnu supstancu ili na bilo koju pomoćnu supstancu.
Ne upotrebljavati kod gravidnih životinja  i životinja u laktaciji (vidjeti dio 3.7).

3.4. 	Posebna upozorenja 

U kliničkim studijama kod pasa sa osteoartritisom je bio primijećen neadekvatan odgovor na liječenje  kod 10-15% pasa.

3.5. 	Posebne mjere predostrožnosti pri upotrebi lijeka

Posebne mjere predostrožnosti za bezbjednu upotrebu kod ciljne vrste životinja:
Bezbjednost veterinarskog lijeka nije utvrđena kod pasa lakših od 2,5 kg tjelesne mase ili mlađih od 3 mjeseca.

Pri dugotrajnoj terapiji treba pratiti enzime jetre na početku terapije, npr. poslije 2, 4 i 8 nedjelja. Nakon toga se preporučuje nastavak redovnog praćenja, npr. svakih 3-6 mjeseci. Terapiju treba prekinuti ako se aktivnost jetrenih enzima značajno poveća ili ako pas pokaže kliničke znake kao što su anoreksija, apatija ili povraćanje u kombinaciji sa povišenim enzimima jetre.

Upotreba kod pasa sa oštećenom funkcijom srca ili bubrega ili kod pasa koji su dehidrirani, hipovolemični ili hipotenzivni može uključivati dodatne rizike. Ako se upotreba ne može izbjeći, ove pse treba pažljivo pratiti.

Koristite ovaj lijek pod strogim veterinarskim nadzorom kod pasa sa rizikom od nastanka gastrointestinalnih ulkusa ili kod pasa sa poznatom preosjetljivošću na druge ljekove iz grupe NSAIL.

Posebne mjere predostrožnosti koje treba da preduzme lice koje daje veterinarski lijek životinjama:
Nakon upotrebe veterinarskog lijeka operite ruke.

U slučaju nehotičnog gutanja lijeka, odmah potražite savjet ljekara i pokažite mu uputstvo za lijek ili pakovanje. Kod male djece, slučajno gutanje povećava rizik od neželjenih efekata NSAIL.

Produžena dermalna izloženost lijeku kod trudnica, posebno blizu termina porođaja, povećava rizik od prevremenog zatvaranja duktus arteriozusa kod ploda.

Posebne mjere predostrožnosti za zaštitu životne sredine
Nije primjenjivo.

3.6. 	Neželjeni događaji 

Psi:

	Vrlo često
(> 1 životinja / 10 tretiranih životinja):
	poremećaj digestivnog trakta1, dijareja, povraćanje

	Često
(1 do 10 životinja / 100 tretiranih životinja):
	povišene vrijednosti enzima jetre2
smanjen apetit

	Povremeno
(1 do 10 životinja / 1 000 tretiranih životinja):
	krv u fecesu

	Vrlo rijetko
(< 1 životinja / 10 000 tretiranih životinja, uključujući izolovane slučajeve):
	letargija



1 Većina slučajeva je bila blagog intenziteta i povukla se bez liječenja.
2 Kod pasa liječenih do 2 nedelje, nije primijećeno povećanje aktivnosti enzima jetre. Međutim, kod dugotrajnog liječenja je bilo prijavljeno povećanje aktivnosti enzima jetre. U većini slučajeva nije bilo kliničkih znakova, a sa nastavkom liječenja su se aktivnosti enzima jetre stabilizovale ili smanjile. Povremeno je povećana aktivnost enzima jetre bila povezana sa kliničkim znacima anoreksije, apatije ili povraćanja.

Prijava neželjenih događaja je od velikog značaja jer omogućava kontinuirano praćenje bezbjednosti veterinarskih ljekova. Neželjeni događaj treba prijaviti, po mogućnosti preko veterinara, nosiocu dozvole za lijek, ili Institutu za ljekove i medicinska sredstva (CInMED) na odgovarajućem obrascu koji je objavljen na stranici: www.cinmed.me. Odgovarajući podaci za kontakt se nalaze u uputstvu za lijek.

3.7. 	Upotreba tokom graviditeta, laktacije i nošenja jaja

Graviditet i laktacija:
Bezbjednost veterinarskog lijeka tokom graviditeta i laktacije nije utvrđena.

Plodnost:
Bezbjednost veterinarskog lijeka kod pasa koji se koriste za priplod nije utvrđena.

3.8. 	Interakcija sa drugim ljekovima i drugi oblici interakcija

Ovaj veterinarski lijek se ne smije primjenjivati u kombinaciji sa drugim ljekovima iz grupe NSAIL ili glukokortikoidima. Prethodno liječenje drugim antiinflamatornim ljekovima može da dovede do dodatnih ili pojačanih neželjenih efekata, pa je prije početka liječenja ovim veterinarskim lijekom potrebno obezbijediti period bez liječenja takvim supstancama od najmanje 24 sata. U ovom periodu treba uzeti u obzir farmakokinetička svojstva prethodno korišćenih ljekova.

[bookmark: _GoBack]Istovremena terapija sa ljekovima koji utiču na bubrežni protok, npr. diureticima ili inhibitorima angiotenzin konvertujućeg enzima (ACE inhibitori), zahtijeva kliničko praćenje. Kod zdravih pasa liječenih sa ili bez diuretika furosemida, istovremena primjena ovog veterinarskog lijeka sa ACE inhibitorom benazeprilom tokom 7 dana nije bila povezana sa negativnim efektima na koncentraciju aldosterona u urinu, aktivnost renina u plazmi niti na brzinu glomerularne filtracije. Nijesu dostupni podaci o bezbjednosti primjene u ciljnoj populaciji, niti podaci o efikasnosti kombinovane primjene robenakoksiba i benazeprila.

Treba izbjegavati istovremenu primenu potencijalno nefrotoksičnih ljekova jer može doći do povećanog rizika od bubrežne toksičnosti.

Istovremena upotreba drugih aktivnih supstanci koje imaju visok stepen vezivanja za proteine može da dovede do kompeticije sa robenakoksibom pri vezivanju i posljedično do toksičnih efekata.

3.9. 	Put primjene i doziranje 

Za oralnu upotrebu.

Nemojte davati sa hranom jer su klinička ispitivanja pokazala bolju efikasnost robenakoksiba kod osteoartritisa kada se daje bez hrane ili najmanje 30 minuta prije ili poslije obroka.

Tablete su aromatizovane i većina pasa ih dobrovoljno uzima. Tablete ne treba dijeliti ili lomiti.

Osteoartritis: Preporučena doza robenakoksiba je 1 mg/kg tjelesne mase sa rasponom od 1-2 mg/kg. Dajte jednom dnevno u isto vrijeme svakog dana prema tabeli u produžetku.

Da bi se obezbijedilo pravilno doziranje treba što tačnije odrediti tjelesnu masu životinje.



Broj tableta prema jačini i tjelesnoj masi za osteoartritis

	Tjelesna masa (kg)
	Broj tableta prema jačini

	
	10 mg
	40 mg

	5 do < 10
	1 tableta
	

	10 do < 20
	2 tablete
	

	20 do < 40
	
	1 tableta

	40 do 80
	
	2 tablete



Klinički odgovor se obično vidi u roku od nedjelju dana. Liječenje treba prekinuti nakon 10 dana ako nema vidljivog kliničkog poboljšanja.

Kod dugotrajnog liječenja, nakon uočenog kliničkog odgovora, doza ovog veterinarskog lijeka može da se prilagodi najnižoj efektivnoj individualnoj dozi, uzimajući u obzir da stepen bola i upale povezanih sa hroničnim osteoartritisom može da varira tokom vremena. Veterinar treba da sprovodi redovni nadzor.

Hirurgija mekih tkiva: Preporučena doza robenakoksiba je 2 mg/kg tjelesne mase u rasponu od 2-4 mg/kg. Dajte lijek kao jednokratnu oralnu terapiju prije operacije mekih tkiva.
Tabletu(e) treba davati bez hrane najmanje 30 minuta prije operativnog zahvata.
Nakon operativnog zahvata, terapija se može nastaviti jednom dnevno još dva dana.

Broj tableta prema jačini i tjelesnoj masi za hirurgiju mekih tkiva

	Tjelesna masa (kg)
	Broj tableta prema jačini

	
	10 mg
	40 mg

	> 2,5 do < 5
	1 tableta
	

	5 do < 10
	2 tablete
	

	10 do < 20
	
	1 tableta

	20 do < 40
	
	2 tablete

	40 do < 60
	
	3 tablete

	60 do 80
	
	4 tablete



Naizmjenična upotreba ljekova Onsior tablete i Onsior rastvor za injekciju je bila ispitana u studiji o bezbjednosti na ciljnim vrstama životinja i pokazalo se da je psi dobro podnose.

Kod pasa lijek Onsior rastvor za injekciju i lijek Onsior tablete se mogu koristiti naizmjenično u skladu sa indikacijama i uputstvima za upotrebu odobrenim za svaki farmaceutski oblik. Liječenje ne bi trebalo da prelazi jednu dozu dnevno (bilo u obliku tablete ili rastvora za injekciju). Imajte na umu da preporučene doze za ove dvije formulacije mogu biti različite.

3.10.  Simptomi predoziranja (i odgovarajuće mjere u hitnim slučajevima i antidoti)

Kod zdravih mladih pasa starosti 5 do 6 mjeseci, oralno primijenjen robenakoksib u visokim dozama (4, 6 ili 10 mg/kg/dan tokom perioda od 6 mjeseci) nije proizveo nikakve znake toksičnosti, uključujući gastrointestinalnu, bubrežnu ili hepatičnu toksičnost, niti je bilo uticaja na vrijeme krvarenja. Robenakoksib takođe nije imao štetne efekte na hrskavice ili zglobove.

Kao i kod drugh ljekova iz grupe NSAIL, predoziranje može izazvati gastrointestinalnu, bubrežnu ili jetrenu toksičnost kod osjetljivih ili zdravstveno kompromitovanih pasa. Ne postoji specifičan antidot. Preporučuje se simptomatska, potporna terapija koja se sastoji od primjene sredstava za zaštitu gastrointestinalnog trakta i infuzije izotoničnog fiziološkog rastvora.

Naizmjenična upotreba lijeka Onsior tableta i lijeka Onsior rastvor za injekciju kod pasa miješanaca pri predoziranju do 3 puta većem od maksimalne preporučene doze (2,0, 4,0 i 6,0 plus 4,0, 8,0 i 12,0 mg robenakoksiba /kg tjelesne mase oralno i 2,0 mg, 4,0 mg i 6,0 mg mg robenakoksiba / kg tjelesne mase subkutano) rezultiralo je edemom zavisnim od doze, eritemom, zadebljanjem kože i ulceracijama kože na mestu potkožne injekcije i upalom, kongestijom ili krvarenjem u duodenumu, jejunumu i cekumu. Nije primijećen relevantni uticaj na telesnu masu, vreme krvarenja ili dokaz o toksičnosti za bubrege ili jetru.

3.11.  Posebna ograničenja za upotrebu i posebni uslovi za upotrebu, uključujući ograničenja upotrebe antimikrobnih i antiparazitskih veterinarskih lijekova da bi se ograničio rizik od razvoja rezistencije

Nije primjenjivo.

3.12. Karenca

Nije primjenjivo.


4. 	FARMAKOLOŠKI PODACI

4.1.   ATCvet kod: QM01AH91

4.2. 	Farmakodinamika

Robenakoksib je nesteroidni antiinflamatorni lijek (NSAIL) iz klase koksiba. To je snažan i selektivan inhibitor enzima ciklooksigenaze 2 (COX-2). Enzim ciklooksigenaza (COX) je prisutan u dva oblika. COX-1 je konstitutivni oblik enzima i ima zaštitne funkcije, npr. u gastrointestinalnom traktu i bubrezima. COX-2 je inducibilni oblik enzima i odgovoran je za proizvodnju medijatora uključujući PGE2 koji izazivaju bol, upalu ili groznicu.

In vitro ispitivanje pune krvi kod pasa, pokazalo je da robenakoksib ima približno 140 puta veću selektivnost za COX-2 ( IC50 0,04 μM ) u poređenju sa COX-1 ( IC50 7,9 μM). Kod pasa su oralne doze robenakoksiba u rasponu od 0,5 do 4 mg/kg tjelesne mase proizvele značajnu inhibiciju aktivnosti COX-2, a nije bilo uticaja na aktivnost COX-1. Robenakoksib tablete stoga nemaju uticaj na COX-1 u preporučenim dozama kod pasa. Robenakoksib je imao analgetičko i antiinflamatorno dejstvo u modelu upale kod pasa sa jednokratnim oralnim dozama u rasponu od 0,5 do 8 mg/kg tjelesne mase, sa ID50 od 0,8 mg/kg i brzim nastupanjem dejstva (0,5 h). U kliničkim ispitivanjima, robenakoksib je smanjio hromost i upalu kod pasa sa hroničnim osteoartritisom, kao i bol, upalu i potrebu za dodatnom (“rescue”) terapijom kod pasa nakon operativnog zahvata na mekim tkivima.

4.3. 	Farmakokinetika

Apsorpcija
Nakon oralne primjene aromatizovanih tableta robenakoksiba u dozi od 1 mg/kg bez hrane, maksimalne koncentracije u krvi se brzo postižu, pri čemu je Tmax od 0,5 sati, Cmax 1,124 ng/ml a AUC 1,249 ng·h /ml. Istovremena primjena nearomatizovanih tableta robenakoksiba, sa hranom, nije dovela do produženja Tmax, ali rezultirala nešto nižim vrijednostima Cmax (832 ng/ml) i AUC (782 ng·h /ml). Sistemska bioraspoloživost tableta robenakoksiba kod pasa iznosila je 62% sa hranom i 84% kada su primijenjene bez hrane.

Distribucija
Robenakoksib ima relativno mali volumen distribucije (Vss 240 ml/kg) i u velikoj mjeri se vezuje za proteine plazme (>99%).

Biotransformacija
Robenakoksib se u velikoj mjeri metaboliše u jetri kod pasa. Osim jednog laktamskog metabolita, ostali metaboliti kod pasa nijesu poznati.


Eliminacija
Robenakoksib se nakon intravenske primjene brzo eliminiše iz krvi (CL 0,81 l/kg/h) sa poluvremenom eliminacije t1/2 od 0,7 h. Posle oralnog unosa tableta, terminalno poluvreme eliminacije u krvi iznosi 1,2 h. Na mjestima upale se robenakoksib zadržava duže i u višim koncentracijama nego u krvi. Pretežno se izlučuje putem žuči ( ⁓ 65%), dok se preostali dio izlučuje putem bubrega. Ponovljena oralna primjena robenakoksiba u dozama od 2-10 mg/kg tjelesne mase tokom 6 mjeseci kod pasa nije dovela do promjene u krvnoj slici, akumulacije robenakoksiba niti indukcije enzima. Akumulacija metabolita nije ispitivana. Farmakokinetika robenakoksiba se ne razlikuje između mužjaka i ženki pasa i linearna je u opsegu doza od 0,5–8 mg/kg tjelesne mase.


5. 	FARMACEUTSKI PODACI

5.1. 	Glavne inkompatibilnosti

Nijesu poznate.

5.2. 	Rok upotrebe

Rok upotrebe veterinarskog lijeka upakovanog za prodaju: 4 godine.

5.3.	Posebno uputstvo za čuvanje lijeka

Ne čuvati na temperaturi iznad 25°C.

5.4. 	Vrsta i sastav unutrašnjeg pakovanja

Kartonska kutija koja sadrži 30 (5 x 6) tableta u Alu/Alu perforiranim blisterima, sa pojedinačnim dozama.

5.5. 	Posebna upozorenja za odlaganje neiskorišćenog veterinarskog lijeka ili otpada koji je nastao prilikom upotrebe lijeka

Ljekovi se ne smiju bacati u otpadne vode ili kućni otpad.

Neiskorišćeni veterinarski lijek ili otpadni materijal nakon njegove upotrebe treba ukloniti, u skladu sa važećim propisima. Ove mjere pomažu zaštiti životne sredine.


6. 	NAZIV NOSIOCA DOZVOLE ZA LIJEK
	
Privatna veterinarska ustanova „Montvet“ Podgorica
Ilije Plamenca lamela 103 bb, Podgorica, Crna Gora


7. 	BROJ DOZVOLE ZA LIJEK

Onsior, tableta, 10mg, blister, 30 tableta: 2040/26/45 - 10915
Onsior, tableta, 40mg, blister, 30 tableta: 2040/26/46 - 10917


8. 	DATUM PRVE DOZVOLE ZA LIJEK

11.06.2026. godine



9. 	DATUM POSLEDNJE REVIZIJE SAŽETKA KARAKTERISTIKA LIJEKA

11.06.2026. godine


10.     KLASIFIKACIJA VETERINARSKOG LIJEKA

Veterinarski lijek se izdaje na veterinarski recept.


[bookmark: _Hlk73467306]Detaljne informacije o ovom veterinarskom lijeku su dostupne u Registru veterinarskih ljekova koji je objavljen na stranici: https://cinmed.me/registar-veterinarskih-ljekova/ 

